પાલિકા સભ્ય વિજયભાઇ પટેલે જણાવ્યું હતું કે, પાલિકા દ્વારા ખાનગી માલિકીના પ્લોટમાં જ કોમ્યુનિટી હોલ બનાવવા માટેની ફાળવેલી ગ્રાન્ટમાંથી કામ કરવા માટે કોઇ પણ પ્રકારનું ટેન્ડર બહાર પાડ્યા સિવાય જ કામ સોંપી દેવામાં આવ્યું હતું. જે ગેરકાયદે છે, જોગવાઇઓનું પણ ઉલ્લંઘન છે. જેથી આ અંગેની રિકવરી જવાબદાર અધિકારીઓ પાસેથી કરવી જોઇએ. સાથે સાથે નગરમાં ચાલી રહેલી ભૂગર્ભ ગટર યોજનાનું કામ પણ અધ્ધરતાલ કરવામાં આવી રહ્યું છે. આ કામમાં વ્યાપક પ્રમાણમાં ગેરરિતીઓ કરવામાં આવી છે. આ કામગીરી જે ટેન્ડરમાં દર્શાવેલા નિયમોનુસાર કરવામાં આવી નથી. તેમજ કરોડો રૂપિયાનો ચૂનો સરકારને ચોપડવામાં આવ્યો છે. આમ અમૃત યોજના હેઠળની કામગીરી હલકી ગુણવત્તાની થઇ છે. તે વાતને લઇને વિજીલન્સની ઇન્કવાયરી થવી જોઇએ.